PRITARTA

Molėtų rajono savivaldybės

tarybos 2018 m. balandžio d.

sprendimas Nr.B1-

**MOLĖTŲ ŠVIETIMO CENTRO DIREKTORĖS 2017 M. VEIKLOS ATASKAITA**

**1.Trumpa įstaigos veiklos rezultatų apžvalga.**

Molėtų švietimo centras (toliau Švietimo centras) – savivaldybės biudžetinė įstaiga, įstaigos kodas 195400173, įsteigtas 2001 m. balandžio 5 d. Molėtų rajono savivaldybės tarybos sprendimu Nr. 36, reorganizavus kultūros ir švietimo skyriaus padalinį. Švietimo centras akredituotas – LR ŠMM ministro įsakymas Nr. ISAK-27, akreditacijos pažymėjimas AP Nr. 015 yra Lietuvos suaugusiųjų švietimo, Lietuvos švietimo centrų darbuotojų, Trečiojo amžiaus universitetų asociacijų narys.

2017 m. Švietimo centre dirbo 11 darbuotojų, 11 etatų: direktorė (edukologijos magistrė), 3 metodininkės (aukštasis pedagoginis išsilavinimas, 1 edukologijos magistrė), 1 vyr. finansininkė (aukštesnysis finansinis), 1 informacinių technologijų specialistė (aukštasis universitetinis išsilavinimas, edukologijos magistrė), 1 vadybininkas (profesinis išsilavinimas), 3 vairuotojai, sekretorė (0,5 et.).

Švietimo centras naudojasi nemokamomis duomenų bazėmis: “Lietuvos juridinių duomenų baze“, ŠVIS, AIKOS, LIBIS, Molėtų rajono mokinių ir pedagogų duomenų bazėmis. Buhalterinė apskaita tvarkoma biudžeto – buhalterine apskaitos programa Finas, biblioteka - MOBIS programa. Interneto duomenų perdavimo greitis 100 Mbps, interneto svetainė <http://sc.moletai.lt>. Švietimo centro veiklos misija – kuriame ir realizuojame suaugusiųjų poreikį tenkinančias kvalifikacijos tobulinimo programas, skleidžiame besimokančios organizacijos kultūrą, ugdome poreikį nuolat mokytis, įgyvendiname steigėjo deleguotas funkcijas. Esame formuojanti ir efektyviai tenkinanti mokytojų, jų komandų, bendruomenės narių nuolatinio mokymo/si, kvalifikacijos tobulinimo poreikius institucija. Pagrindinę veiklą – pedagogų kvalifikacijos tobulinimą, vykdėme pagal numatytas kryptis, atsižvelgdami į respublikos ir rajono švietimo prioritetus, ugdymo įstaigų, mokytojų, Trečiojo amžiaus universiteto dalyvių, kitų suaugusiųjų grupių poreikius. Rengėme įvairios trukmės kvalifikacijos tobulinimo programas, organizavome įvairių formų (seminarai, paskaitos, edukacinės išvykos, kursai, konferencijos, apskrito stalo diskusijos, metodinės dienos) kvalifikacijos tobulinimo renginius, organizavome Mokyklų tarybos, rajono mokytojų metodinę veiklą, mokyklų vadovų ir mokytojų keitimąsi gerąja darbo patirtimi. Rengėme rajoninius renginius (olimpiados, konkursai, mokymai, šventės) mokiniams, koordinavome dalyvavimą zoniniuose, respublikiniuose renginiuose. Dirbome su rajono Mokinių taryba. Esame Europos savanorių tarnybos (EST) ambasadoriais, EURODESK atstovais Molėtuose. Teikėme profesinio orientavimo paslaugas, koordinavome ir administravome rajono Mokinių ir Pedagogų duomenų bazių tvarkymą, rengėme konsultacijas minėtais klausimais. Organizavome nemokamų leidinių, gautų iš ŠMM Švietimo aprūpinimo centro, Nacionalinės mokyklų vertinimo agentūros, ugdymo įstaigoms pristatymą, skirstymą ir išdavimą, aprūpinome įstaigas mokykline dokumentacija. Teikėme bibliotekos-informacinio centro paslaugas pedagogams, rajono gyventojams. Transporto paslaugas teikėme savivaldybės biudžetinėms įstaigoms, mokinių ekskursijoms, išvykoms, savivaldybės administracijai. Detalius Švietimo centro kiekvieno mėnesio renginių planus teikėme ugdymo įstaigoms elektroniniu paštu. Išsamią informaciją apie veiklas, renginius, programų anotacijas skelbėme Švietimo centro interneto svetainėje [http://sc.moletai.lt](http://sc.moletai.lt/). Kvalifikacijos tobulinimo renginių programas, vykdymo laiką skelbėme LR ŠMM AIKOS renginių registre.

2017 m. organizavome 340 renginių (2015 m. – 164, 2016 m. – 313). Bendras dalyvių skaičius – 6502 (2015 m. – 4183, 2016 m. – 6758). Parengėme 132 kvalifikacijos tobulinimo programas, 11 programų prilyginta akredituotoms. 2017 m. išdavėme 948 (2016 m. – 1078) kvalifikacijos tobulinimo pažymėjimus, 646 (2016 m. – 854) kvalifikacijos tobulinimo pažymas, 22 pažymas – lektoriams. Organizavome 17 edukacines išvykas įvairių dalykų mokytojams, mokyklų vadovams, Mokyklų metodinės tarybos nariams, mokiniams.

Mokiniams suorganizuota 56 renginiai (138 akad. val., 1379 dalyviai). Įsijungėme į iniciatyvą „Atverki duris vasarai“. Mokiniai mokėsi prancūzų kalbos ir saugaus elgesio su šunimis.

Koordinavome rajono dalykų mokytojų 20 metodinių būrelių – Mokyklų metodinės tarybos veiklą. 2017 metais buvo organizuotos dvi metodinės dienos, rezultatyvus švietimiečių sambūris. Renginiai subūrė draugėn gausų rajono pedagogų būrį. Dalintasi patirtimi apie ugdymą mokinio asmeninei pažangai, motyvaciją skatinančių metodų taikymą ugdyme, geros mokyklos kūrimo galimybes, sutelkiant dėmesį į rajono švietimo prioritetų įgyvendinimą. Išlaikydami ilgametes tradicijas rengėme mokinių ir mokytojų kūrybinių darbų parodą „Mokymosi spalvos...“, 14-tus metus su Lietuvos geologijos tarnyba įgyvendinome kvalifikacijos tobulinimo programą „Amžinai keliaujančių Kuršių nerijos smėlynų praktinis pažinimas“. Su humanitarinių dalykų mokytojais įgyvendinome kvalifikacijos tobulinimo programą „Lietuviškoji Lenkija: nuo Punsko iki Seinų“.

Bendradarbiavome EURODESK tinklo veikloje. Renginys, skirtas Europos jaunimo savaitei paminėti „Idėja+“, sutelkė mokinius ir mokytojus, politikus, NVO atstovus. Dalyvauta tinklo kampanijose  „Dalinkis vasara“ ir „Time to move“, EURODESK tinklo veikla pristatyta renginyje „Europos dieną švenčiame kartu“. Vedėme profesinio orientavimo užsiėmimus pagal mokinių poreikį: „Ateitį rinkis atsakingai“, „Rinkis pats“, „Profesijų labirintas“.  2017 m. šiuose renginiuose jaunimui iš viso dalyvavo apie 300 dalyvių.

Mokiniams organizavome 27 rajonines dalykų olimpiadas, konkursus. Dalyvavo 829 mokiniai. Respublikiniuose renginiuose dalyvavo  26 mokiniai. Mokiniams organizuota (su olimpiadomis) 56 renginiai, dalyvavo 1662 mokiniai.

Įgyvendinome 3 projektus. „Molėtų VVG teritorijos plėtros strategija 2014–2020 m.“ potencialių vietos projektų paraiškų teikėjams organizavome 72 val. mokymus. Parengėme ir įgyvendinome Molėtų r. savivaldybės neformalaus suaugusiųjų švietimo programą „Abipusę vertę kurianti komunikacija“, įvykdėme 26 val. mokymus suaugusiesiems. Projektą „Tautinė vėliava – svarbiausias Šimtmečio simbolis – širdyje ir prie namų“ įgyvendinome su LR Vyriausybės pirmininku ir VšĮ „Geros valios projektai“.

Nuo 2017–04 mėn. rezultatyviai įgyvendiname projektą ,,Atrask save“. Užregistruota 28 jaunimo sutikimai dalyvauti projekte. Sudaryta 22 individualūs veiklos planai, kuriuos sėkmingai baigė 16 asmenų. 6 projekto dalyviai grąžinti į švietimo sistemą, 5 dalyviams padėta rasti darbą, jie gavo darbo pasiūlymus.

Švietimo centro bibliotekos 2017 m. fondo ištekliai: 1925 egz., 1711  pavadinimų spaudiniai, 191 egz. elektroninės informacijos laikmenos. Bibliotekos fondas tvarkomas MOBIS sistema, duomenų bazę sudaro 1880 bibliografinis įrašas. Organizavome naujų pedagoginių leidinių parodas, edukacinių knygų pristatymus. Bibliotekos paslaugomis naudojosi švietimo darbuotojai, kiti rajono gyventojai.

Rezultatyviai bendradarbiavome su visomis rajono ugdymo, kultūros įstaigomis, su Širvintų, Anykščių, Zarasų, Utenos, Vilniaus, mokytojais, savivaldybių mokytojų švietimo centrais, Ugdymo plėtotės, Pilietinių iniciatyvų, Paramos vaikams, Lietuvos mokinių neformaliojo ugdymo, Lietuvos geologijos tarnyba ir kt.

Molėtų Trečiojo amžiaus universiteto fakultetai veikė Molėtuose, Alantoje, Balninkuose, Suginčiuose. Įvyko 165 renginiai (2016 m. – 150), dalyvavo 2656 dalyviai (2016 m. – 2575). 2017 m. gavome 0,2 tūkst. EUR lėšų iš 2 proc. gyventojų pajamų mokesčio.

2017 m. naudojome 6 transporto priemones, dirbo 3 vairuotojai, nuvažiuota 80,7 (2016 m. – 84,2 tūkst. km). Transporto priemonių kurui bei išlaikymui (detalės, remontas, kelių, tech. apžiūrų, draudimui mokestis) panaudota 24,4 (2016 m. – 20,8) tūkst. Eur.

Veiklos kokybei nustatyti atlikome Švietimo centro 2017 m. veiklos vidinį įsivertinimą pagal LR ŠMM nustatytą tvarką. Išvadose – viskas gerai.

**2. Pagrindiniai įstaigos vadovo metų veiklos rezultatai pagal pareigybės aprašyme nurodytas funkcijas.**

Įgyvendintas Švietimo centro Strateginis 2011–2017 m. planas. Įgyvendinome 2017 m. veiklos planą. Organizavau kiekvieno mėnesio veiklos plano- grafiko parengimą, vadovaujantis 2017 m. veiklos planu, atliekamais mokyklų poreikio kvalifikacijos tobulinimui tyrimais. Rezultatas – renginiai pagal mokyklų poreikį, pagal švietimui keliamus reikalavimus ir prioritetus, įvairi pasiūla. Derinu, tvirtinu kvalifikacijos tobulinimo programas. Rezultatas – programos parengiamos pagal švietimui keliamus reikalavimus, mokyklų, metodinės tarybos pasiūlymus, poreikį. Prižiūriu dokumentų valdymą ir saugojimą. Rezultatas – švietimo centro dokumentai valdomi, vadovaujantis Dokumentų rengimo, tvarkymo ir apskaitos taisyklėmis. Užtikrinu buhalterinės apskaitos ir susietų dokumentų valdymą. Rezultatas – įstaigos veikla vyksta pagal teisės aktų numatytus reikalavimus. Atnaujinau įstaigos dokumentus pagal naują Darbo kodeksą, darbuotojai supažindinti, tvarkos veikia. Sudarytos sąlygos darbuotojų profesiniam tobulėjimui. Pedagoginiai darbuotojai kvalifikaciją tobulina pagal asmeninių kompetencijų tobulinimo planą. Inicijavau 2017 m. Švietimo centro veiklos įsivertinimą pagal galiojančius LR teisės aktus. 2 kartus per metus atlikau ugdymo įstaigų poreikių kvalifikacijos tobulinimui, Švietimo centro veiklos tobulinimui išsiaiškinimą, anketinę apklausą. Rengiau informaciją, koordinavau informacijos apie Švietimo centrą viešinimą (interneto svetainė, žiniasklaida). Bendradarbiavau su savivaldybės ir Lietuvos respublikos institucijomis, dirbančiomis kvalifikacijos tobulinimo srityje, dirbau švietimo centrų darbuotojų asociacijos valdyboje – savalaikė informacija teikiama Švietimo centrui, vykdomi bendri renginiai.

**3. Praėjusių metų įstaigos vadovo svarbiausios iniciatyvos ir spręstos problemos bei keliami nauji einamųjų metų uždaviniai ir laukiantys iššūkiai.**

Inicijavau ir rengiau 2017 m. Švietimo centro įsivertinimą, pagal LR ŠMM patvirtintas tvarkas, koordinuoju kiekvieno mėnesio renginių planą, vadovaujantis 2017 m. veiklos planu, inicijavau, derinau kvalifikacijos tobulinimo programų rengimą, jų atitiktį ne tik numatytiems prioritetams, bet ir ugdymo įstaigų poreikiams. Bendradarbiaudama su LR ŠMM, UPC organizavau rajono mokytojų metodinę dieną, iniciavau mokytojų gerosios patirties sklaidą, koordinavau mokyklų vadovų, biologijos mokytojų kvalifikacijos tobulinimą, mokyklų Metodinės tarybos veiklą, skatinau jų motyvaciją veiklai. Dirbau Molėtų Trečiojo amžiaus universiteto koordinatorės darbą.

Dirbau neformalaus suaugusiųjų švietimo koordinatoriaus darbą savivaldybėje: patvirtintas Neformalaus suaugusiųjų švietimo planas, įgyvendinta Neformalaus suaugusiųjų švietimo mokymų programa, paskatinta rajono įstaigos dalyvauti suaugusiųjų mokymosi savaitėje. Su šia veikla sietinas lanksčios mokymosi visą gyvenimą užtikrinančios sistemos rajone kūrimas, įvairių suaugusiųjų ugdymosi modelių paieška ir diegimas. Aktyviai dirbau Lietuvos švietimo centrų darbuotojų asociacijos valdyboje, Nacionalinėje TAU asociacijos valdyboje.

**4. Nauji einamųjų metų uždaviniai ir laukiantys iššūkiai.**

Mažėja mokytojų, mokinių skaičius, bet nemažėja reikalavimai ugdymo kokybei. Kūrybiškumo, lankstumo, gebėjimų, vykdant mokytojų kvalifikacijos tobulinimo funkciją, organizuojant neformalias mokinių veiklas, organizuojant mokytojų metodinę veiklą reikia vis daugiau. Svarbu visiems švietimiečiams dirbti pagal numatytus veiklos prioritetus, dažniau tartis, išsiaiškinti problemas ir sprendimo kelius. Svarbu dirbti su mokyklomis pagal jų veiklos įsivertinimo rezultatus, numatytus tobulinimo planus. Įgyvendinsime ilgalaikes kvalifikacijos tobulinimo programas, padedančias gerinti mokinių pasiekimų rezultatus.

Dalyvausime projektinėje veikloje, kad gautume papildomą finansavimą, rezultatyvioms veikloms. Toliau kūrybiškai, bendradarbiaujant su rajono ugdymo, kultūros įstaigomis, seniūnijomis tobulinsime, darysime labiau atitinkantį poreikį, prieinamą kiekvienam suaugusiajam nuolatinį mokymąsi.

Vis labiau aktualu – transporto priemonių atnaujinimo, turimo priežiūros, remonto klausimai, garažų teritorijos apsauga, tinkamų darbo sąlygų vairuotojams sudarymas.

Švietimo centro darbuotojai atsakingi, nuolat besimokantys, gebantys surasti sprendimus įvairių situacijų atvejais. Būti sprendimo ne problemos dalimi – mokomės visa komanda kartu ir nuolat ir dirbame, kad visas Švietimo centrui numatytas veiklas, darbus atliktume sėkmingai, rezultatyviai, kūrybiškai.

Romualda Žvinienė

Molėtų švietimo centro direktorė